Droogtekrisis: ‘Regering was hande in onskuld’Foto: Skymetweather.com Die vakbond Solidariteit het Woensdag gesê die regering kan hom nie distansieer van sy plig om die droogte as ŉ hoë prioriteit te hanteer en diensooreenkomstig tasbare stappe te doen om te help nie. Die vakbond se kommentaar volg op Senzeni Zokwana, minister van landbou, se uitlating dat die regering nie die droogte as ŉ nasionale ramp gaan verklaar nie, ondanks R16 miljard se verliese. Hy het ook volgehou dat die situasie in sekere gevalle verbeter het. Volgens dr. Eugene Brink, senior navorser by Solidariteit, is hierdie droogte die eerste werklik ernstige droogte waarmee die ANC te kampe het. “Voor 1994 het die regering ingegryp om in die geval van droogtes te help, maar dit lyk asof die huidige regering teensinnig is om dit te doen,” het Brink gesê. Hy het gesê kommersiële boere is per slot van sake voedselproduseerders en groot belastingbetalers, terwyl die droogte ŉ probleem is wat veel wyer as net die boerderygemeenskap strek. Omliggende dorpe, verskaffers van landbouprodukte en verbruikers voel reeds die knyp en dit gaan nog baie intenser word. “Geld vir die geenklasgelde-veldtog (wat net ŉ klein segment van die land raak) kon gevind word, maar geld om ŉ veel groter krisis af te weer, blykbaar nie,” meen Brink. Die Solidariteit Navorsingsinstituut (SNI) het in Januarie vanjaar ŉ bondige verslag oor die verloop van die huidige droogte, sedert dit in 2015 ŉ aanvang geneem het, vrygestel. Klik hier vir die volledige verslag.